
ОТЧЕТ 
ЗА РАБОТАТА НА  МУЗЕЙ „ВАСИЛ ЛЕВСКИ” - КАРЛОВО
 ПРЕЗ 20019 Г.


ПРИОРИТЕТНИ ЗАДАЧИ, ПОСТАВЕНИ ЗА ГОДИНАТА:

· Поддържане на устойчивост в работата на музея в условията на прилагане на системата на делегиран бюджет; 
· Разработване на политики, целящи повишаването на посещаемостта на музея и собствените приходи на институцията;
· Издирване и придобиване от музея на материали /ДКЦ/ за Васил Левски за обогатяване фонда на музея;
· Възлагане изработването на технически паспорти и оценка на сградите ПДС на лицензирана фирма;
· Поддържане на дневна охрана на музея, поради идентифициран висок риск;
· Разширяване на обхвата на видеобалюдение с охранителна фирма;
· Изготвяне на проект за подобряване на осветлението в експозиционната зала на музея; 
· Предприемане на навременни мерки за поддържане на музейния комплекс в добро състояние чрез извършване на необходимите ремонтни и консервационни дейности;
· Разработване на програми за отбелязване на 182 години от рождението на Васил Левски и включване на значими прояви в националния план за отбелязване на годишнината като международен студентски конкурс за есе „Васил Левски – диалози във времето, диалози с времето” и кандидатстване за патронаж от министъра на културата;
· Продължаване дейността и постигане на устойчивост в работата на музея по образователни програми „Аз уча в Музей „Васил Левски” – начален етап на обучение.


Поставените за годината задачи са постигнати като цяло.
След преминаването на делегиран бюджет от 2016 г., което беше осъществено успешно, вече четвърта година усилията ни бяха насочени към повишаване на постигнатите финансови резултати, поддържане на устойчивост и разработване на нови политики с цел повишаване на собствените приходи на музея. Идентифицирани рискове:
· Неизпълнение на собствените приходи в обема, който имаме като заложен план в бюджета /90 000 лв./ не съществува, но беше възможен спад в процента на повишаване на приходите спрямо постигнатите през 2018 г. Благодарение на разширяването на обхванатите в образователни програми този риск беше минимализиран;
· превишаване на плащанията за персонал над плануваните по плана от началото на годината със съответните увеличения на БРЗ не съществува и тяхното анализиране ежемесечно и управлението им доведе до успешно изпълнение на бюджета за 2019 г., дори и до реализиране на икономия според плануваните средства за заплати и възнаграждения.
Собствените приходи бяха повишени в сравнение с 2018 г. с 4,4 %:  2018 – 160785 лв. / 2019 – 167906 лв./. В сравнение със заложения план с определения ни бюджет за 2019 г. изпълнението е 186% /план в началото на годината 90000 лв., изпълнение 167906 лв./.
 Заплатите на всички работещи в музея бяха увеличени през 2019 г. средно с 20 %. Допълнително всяко тримесечие по правилата е  начислявано ДМС на служителите след оценка на работата за съответното тримисечие по индивидуална оценъчна карта за всеки служител. Това допълнително увеличава доходите на служителите диференцирано според приноса на всеки за постигане на целите.
Разходите на музея за издръжка бяха обезпечени в рамките на планираните с годишния бюджет и осъщественото преизпълнение на плана за собствените приходи.
Реализирани са и останалите приоритетни задачи:
- целогодишно се осъществява дневна жива охрана на музея от охранителна фирма и нощна с технически средства; 
- попълва се фонда на музея с всички материали, които са открити от специалисти и които съответстват на профила на музея, както и нови книги за библиотеката;
- бяха извършени проучвания и изработени технически паспорти на сградите в музея ПДС – родна къща на Васил Левски, експозиционна зала и старата административна сграда, от лицензирана фирма;
-  подменени бяха осветителните тела в експозиционната зала, с което се подобри многократно осветлението като заедно с това беше подменена и част от ел. инсталация според препоръките в паспорта на сградата;
- осъществени са всички планувани прояви, свързани с културния и исторически календар за 2019 г. като най-многобройни са проявите, посветени на 182 години от рождението на Васил Левски; 
- започна реализирането на международен студентски конкурс за есе
„Васил Левски – диалози във времето, диалози с времето” под патронажа на министъра на културата;
- разшири се обхвата на учениците в образователната програма „Аз уча в музей „Васил Левски” с включване на нови класове – IV и VI, както и на нови училища – СУ „Хр. Проданов” и ОУ „Св. Св. Кирил и Методий”;
  

I. ОСНОВНИ МУЗЕЙНИ ДЕЙНОСТИ

1. Събирателска
Събирателската дейност на музея съгласно устройствения правилник се осъществява на територията на цялата страна  и е насочена към обогатяване фонда на музея с материали, свързани с живота и революционната дейност на Васил Левски.  Материалите се издирват най-вече чрез родственици на Васил Левски и негови сподвижници, краеведи, родоизследователи, колекционери на фотографии и картички.  
През 2019 г. бяха издирени нови документи за Васил Левски в Османския архив в Истанбул. Без да се придобиват ДКЦ откриването и получаването на тези документи на дигитален носител са изключително важен принос на музея в издирването на нови документи в чуждестранни архиви за Васил Левски. 

2. Фондова
Поддържа се добър климат в обоорудваното хранилището с нови стелажи. Подорено беше осветлението и в него. 
Добри условия се поддържат и в приземните етажи на сградите – постоянини експозиционни площи /родна къща/ и обслужващи помещения с наличния влагоабсорбатор.
Продължава заснемане на ДКЦ и подготовка за дигитализиране при предоставяне на единен софтуер за целта. 

3. Експозиционна
Подновен беше договора с НВИМ за косите на Левски и тяхното
експониране. Направена нова застраховка, включително за тях и предоставени от НГ и СГХГ картини – „Залавянето на Васил Левски”, худ. Никола Кожухаров и „Обесването на Левски”, худ. Борис Ангелушев.
	Музеят гостува с изложба с движими културни ценности – художествени произведения, посветени на Васил Левски, в КЦ „Двореца” – гр. Балчик при голям интерес от страна на гостите на комплекса и гражданите на Балчик в продължение на 1 месец. 
	ДКЦ, собственост на музея, бяха включени в изложбата „С духа на Апостола” в РИМ – Плевен от 8 до 30 май 2019 г., посветена на изграждането на Вътрешната революционна организация.
Поради интерес от публиката в експозиционната зала на музея продължава временната изложба за Васил Караиванов - сподвижник на Левски, предоставени от неговите потомци – внук и правнук Васил и Стефан Караиванови.
По повод на инициативата Европейска нощ на музеите беше представена на 18 май 2019 г. и фотоизложбатата „Старо Карлово през обектива на Славчо Славчев”, с предоставени фотоси от неговата дъщеря Светла Славчева. Някои от тези фотоси бяха включени и в подготвената и издадена от нея книга с изследвания на нейния дядо – Никола Славчев – първи уредник на музея, „Карлово. Късчета история“. 
Музеят оказа съдействие на Българската търговско-промишлена палата /БТПП/ при подготовката на фотодокументалната изложба за Иван Грозев като сподвижник на Левски и стопански и обществен деец след Освобождението, разположена в първия етаж на реставрираната от БТПП негова къща в Карлово, тържествено открита през м. ноември 2019 г. Издирени бяха документи в БИА – НБКМ, фотографии и други документи съвместно с ИМ – Карлово и консултирани проектите на художника и редактирани текстовете за изложбата. 
Музеят гостува с временната фотодокументална изложба за Васил Левски  „Всичко, което съм сторил, сторих го за Отечеството” в:
- гр. Ситово – в общината;
- Община Главиница – НЧ „Христо Ботев-1940”
- ИМ „Искра” – Казанлък; 
- РИМ – Плевен;
- гр. Видин – Регионална библиотека; 
- гр. Брегово – комитет „Васил Левски” – Видин; 
- гр. Дунавци - комитет „Васил Левски” – Видин; 
- гр. Белоградчик - комитет „Васил Левски” – Видин. 
Фотодокументална изложба „Европейските измерения на Освобождението на България” беше представена в:
- КЦ „Двореца” – Балчик в „Каменна зала” – 14-30 април 2019 г.
- НЧ „Васил Левски” – Балчик – м. ноември 2019 г.
Фотодокументалната изложба „25 години Национален поход „По стъпките на Левски” беше представена в музея през периода 18.07. – 30.11.2019 г. Материалите бяха предоставени от ръководството на похода и предизвикаха неочакван интерес у посетителите от всички възрасти.
По-големият брой и различни временни изложби води до повишаване на посетителите и на временните изложби на музея, които за съжаление не могат да бъдат коректно отчетени поради представянето им и в институции, различни от музеи, които не водят статистика за посещения.

  4. 1. Реставрационно-консервационна
Извършен беше спешен ремонт и консервация на работилницата в родната къща на Васил Левски. 
Импрегнация и консервация на иконостаса в параклиса „Всех святих болгарских”.

         

 4.2. Фотографска
Подновени са  заснеманеманията на експозиционната зала и са качени на сайта на музея.
Работи се /заснети са кадри/ за кратък филм, представящ образователната програма на музея, чието финализиране предстои.
Създават се видеозаписи със собствена техника от събитията, организирани от музея.
						
5. Библиотека
Книгите от библиотечния фонд бяха въведени в счетоводното
отчитане съгласно изискванията на ДДС № 8 от 16.09.2014 г.
Закупувани са през годината новоизлезлите книги, съответстващи на профила на музея – за Васил Левски, ВРО, сподвижници на Левски, възрожденски дейци, Карлово през Възраждането, Български възраждане.  
Направени са копия на статии и други материали, свързани с Левски от по-големи издания, като сборници и др., които музеят неможе да закупи.
Беше увеличена площта за съхраняване на библиотечния фонд.

6. Научно-изследователска и издателска
Работата на специалистите от музея през годината е насочена към темите за Левски и сподвижниците му в Карлово, по които музеят извършва постоянна проучвателска работа. 
Музеят има участие в научни форуми със съобщения и презентации, публикувани и в сборници:
Научни конференции с публикации:
1. Дора Чаушева – „Грижата за развитието на образованието и културния просперитет в дейността на Теофан Райнов” – В: Сборник „България и българите в ново и найново време. В чест на 70-годишнината на проф. Калчо Калчев”
2. Дора Чаушева, Виктор Комбов – „Нови документи за следствието срещу участниците в Арабаконашкия обир и издерването на Васил Левски” – В: Известия на държавните архиви. кн. 115-116.
3. Дора Чаушева, Виктор Комбов – „Неизвестен досега портрет на Апостола в Османския архив в Истанбул” – В: сп. История, кн. 1, 2019 г.
4. Виктор Комбов – „Паметни места за Васил Левски в Карлово – история, съвременност, перспективи” – сб. На УНИБИТ – ел. Издание
5.Дора Чаушева – „Освобождението на Карловския край и „Страшното” – В: сп. Форум, Балчик, кн.4.
[bookmark: _GoBack]6. Дора Чаушева – „Размисли, породени от кореспонденцията между Ботев и Драсов 1874-1875 г.” – В: сборник „170 години от рождението на Христо Ботев”.
7. Виктор Комбов – „Петър Иванов Кунчев – братът на Левски, участник в Ботевата чета” – В: сборник „170 години от рождението на Христо Ботев”.
	Конференции и музейни срещи по образователни програми и работа с публики:
 1. НМО – Габрово – III конференция „Музеят като образователна среда”
- Образователната програма „Аз уча в Музей „Васил  Левски” – Пламена Москова съвместно представяне с начални учителки от СУ „Васил Левски”
2. РИМ – Шумен – II преглед на музейните анимации
- Образователните програми на музея и детската работилница – Виктор Комбов, Даяна Методиева
3. УНИБИТ – XVII национална конференция „Обществото, знанието и хуманизма на XXI век”
- „Паметни места за Левски в Карлово – история, съвремие, перспеткиви” – Виктор Комбов
4. Къща-музей „Ив. Вазов” – Сопот – II национална конференция 
„Детето, децата, детството”
-„Децата в муезя от детската градина до завършване на училище” – Пламена Москова
5. РИМ – Бургас – Национална среща „Добри практики” 2019 г.
- „Традиционно и иновативно в експозиците на Музей „Васил Левски”- Дора Чаушева
Издадени през годината са:
Работни тетрадки за четвърти кклас по програма „Аз уча в Музей „Васил Левски” с финансовата подкрепа на Министерството на културата;
Работна тетрадка „Аз уча за Васил Левски”;
юбилеен в. „Апостолът”;
допечатки на изданията:
„Левски в детските очи” – автор проф. Иван Стоянов;
Алманах „Музей „Васил Левски” – авторски колектив;

7. Научно-популяризаторска и културно-информационна
Музеят участва в реализирането на програмите за отбелязване на 182-годишнината от рождението на Васил Левски и 146–годишнината от обесването му.
	През 2019 г. се разшири значително работата в Детския музеен център с деца от предучилищна и начална училищна възраст. 
Продължи програма „Аз уча в музей Васил Левски” с началния курс на СУ „Васил Левски” като започна и модул за четвърти клас, за шести клас, а също бяха привлечени към участие в програмата и нови класове от СУ „Хр. Проданов” и ОУ „Св. Св. Кирил и Методий”. Общо в програмата участват повече от 1100 деца, като са проведени повече от 1 занятия. Ръководител на образоватерната програма е Пламена Москова – екскурзовод. 
През 2019 г. два пъти бяха организирани изнесени уроци по
програмата „Аз уча в Музей „Васил Левски” в НУ „Христо Ботев” – гр. Плевен. Продължи популяризирането на програмата и в български неделни училища в чужбина – училище „Аз, Буки, Веди” в гр. Кьолн, Германия и в Българско неделно училище „Св. Иван Рилски” – гр. Мадрид и Българското съботно училище – гр. Фуенлабрада, Испания, където със занятия бяха обхванати всички ученици.
Съвместно с Фондация „Васил Левски” през цялата година се осъществява популяризиране на изданията музея за деца – „Левски в детските очи” и „Уроците на Апостола”, издадени по проект „Апостола в детските очи”.
Музейни специалисти са подготвили и предложили за печат в централни и местни периодични издания материали за Васил Левски както и за други дейци от Карлово по историческия календар за 2019 г. 
Осъществени са срещи – разговори за Васил Левски и представяне на новите документи за Левски, открити от уредника Виктор Комбов в Истанбул в гр. Пирдоп с гражданството и ПУ „П. Хилендарски” с представители на студентски клуб по история.
Организирани са следните прояви в Европейската нощ на музеите на 18 май 2019 г.: "Братята, влюбени в България" - един филм за братя Прошек и дейността им в България
17.30 ч. - Открита детска сцена 
18.30 ч. - "Песни за Апостола от Розовата долина" с участието на самодейни колективи от района
19.30 ч. - "1872" – филм, посветен на последната година от живота на Левски

· Изложба „Старо Карлово през обектива на Славчо Славчев”;
·  „Малък съм или голям, аз за Левски знам” - открита сцена за деца, ученици и творци от Карлово и Сопот
· Детска възрожденска работилница и кът „Реликвите говорят”
· Прожекция на филма „Левски пред съда на Портата и на историята”.
По повод 182 години от рождението на Васил Левски музеят е един от основните организатори на традиционните събития в деня на рождението на Апостола 18 юли. В рамките на Националния събор „Ден на Васил Левски“ на 18 юли 2019 г. музеят организира:
· Литературно-музикална програма
· Литературен салон
· Фотоизложба и честване на 25-годишнината на националния туристически поход „По стъпките на Левски” 
Съвместно с Дружеството „Васил Левски” на карловци, живеещи в София и Фондация „Васил Левски” и комитет „Васил Левски” – Карлово е проведена празнична вечер за представяне на книгата „Късчета история” с автор Светла Славчева, включваща изследвания на нейния дядо Никола Славчев – първия уредник на музея на Апостола в Карлово. 
През м. юни за втора година беше организирано обучение за доброволци „Млад екскурзовод”, в което се включиха 15 ученици, повечето от които през лятото реално се включиха в работата на музея като доброволци. Всички са получили сертификати за преминато обучение, най-активните  грамоти, а също са включени в регистъра на доброволците на музея. Работата с доброволците ръководи Даяна Методиева – екскурзовод. Някои от доброволците участват за втора година в инициативата, като освен през ваканцията участват и помагат на музея в реализирането на различни културни прояви и по време на учебната година. Осъществяването на доброволческото лято и през 2019 г. става факт съвместно с Местна комисия за борба срещу противообществените прояви на малолетни и непълнолетни към Община Карлово.
ІІ. ФИНАНСОВА И ОРГАНИЗАЦИОННА ДЕЙНОСТ
1. Финансова 
Четвърта година от преминаването на делегиран бюджет състоянието на музея е стабилно и реализира всички свои политики и основни дейности без финансови и организационни проблеми. Разработени са политики за повишаване на собствените приходи на музея с цел изпълнение на планираните по бюджет приходи за финансовото обезпечаване на дейността на музея по основните му направления, включително и чрез други алтернативни източници – дарителство, проекти и др. Изпълнението и увеличаването на собствените приходи има устойчивост. Актуализирана е в съответствие с новите изменения системата за финансово управление и контрол.
Към 31.12.2019 г., както и към настоящия момент, музеят няма
 финансови  задължения и неразплатени разходи.
	Финансови резултати:
Бюджетна субсидия общо
	
178050 
	лева

	           в т.ч. по делегираните от държавата дейности
	175150 
	лева

	          от община, МК или др. ведомство
	2900 
	лева

	Билети
	100674 
	лева

	Беседи
	5150
	лева

	Държавни такси (приход)
	х 
	лева

	Спонсорство
	х 
	лева

	Дарения
	х 
	лева

	Проекти
	х
	лева

	Други
	62 082 
	лева

	Разходи

	Заплати и възнаграждения на персонала по трудови правоотношения
	139504
	лева

	Други възнаграждения и плащания за персонал
	5849
	лева

	Задължителни осигурителни вноски от работодателя
	26544
	лева

	Издръжка
	167659 
	лева

	Платен данък сгради
	х 
	лева

	Други
	5777
	лева



2. Организационна

Продължава работата за повишаване посещаемостта на музея чрез туристически агенции, работа по програми с училищата за извънкласни дейности. 
Резултатите за годината са добри. Имаме устойчивост на посещаемостта като има малко увеличение на платените посетители и по-голямо увеличение на безплатните посетители. Общо посещаемостта от 56565 души през 2018 г. се увеличава на 58143 души през 2019 г. 
Осигурен е напълно безплатен вход за целеви групи – деца до 7 г. и хора с увреждания, а също и повече дни с безплатен достъп в празнични дни.
Осигурена е дневна охрана на музея, което намалява риска и за работещите в музея, и за посетителите.
Работи се за допълнителна квалификация на специалистите – през 2019 г. на такива курсове и семинари са участвали всички екскурзоводи, уредници и гл. счетоводител. За втора година музеят организира и свое обучение за специалистите за работа с публики.
Бяха изработени технически паспорти на сградите в музея ПДС – родната къща на Васил Левски, експозиционната зала и старата административна сграда, от лицензирана фирма и започнахме изпълнението на някои от препоръките, съдържащи се в тях. Първите стъпки са за подмяна на част от ел. инсталацията в експозиционната зала.
	Продължава работата по сключените договори за съвместни прояви с трите университета – софийския, пловдивския и великотърновския. Последната съвместна инициатива е организираният междунаоден студентски конкурс за есе „Васил Левски – диалози във времето, диалози с времето”, който ще приключи през м. февруари 2020 г.
	Подписано беше и споразумение между музея и Българската търговско-промишлена палата /БТПП/ за представяне на първи етаж от къщата на Иван Грозев с фотодокументалната изложба за него като сподвижник на Левски и стопански и обществен деец след Освобождението пред посетители на музея и ученици, включени в образователните програми на музея.
Новата уебстраница на музея, която функционираща от м. февруари 2017 г., подобрява представянето на музея. За това спомага и много по динамичното отразяване на събития и на фейсбук страницата ни. Администрират се от Виктор Комбов – уредник. Поддържа се и втора фейсбук страница – специална за проекта „Апостола в детските очи”, която профилирано отразява работата по образователните програми. Администрира се от Пламена Москова – екскурзовод и завеждащ образователните програми в музея. 
Продължава и се подобрява съвместната работа на музея с други културни институции в страната и чужбина, с граждански и обществени организации, училища  - НБ „Св. Св. Кирил и Методий”, НБ „Иван Вазов” – Пловдив, Фондация „Васил Левски”, Столична библиотека - София, Асоциацията на българските училища в чужбина и отделни училища, РБ „Л. Каравелов” – Русе, НЧ „В. Левски – 1861 г.” – гр. Карлово, много местни комитети „Васил Левски” в различни селища и др. 


Директор:

